Alternattiva Demokrati qed tappella lill-Gvern biex il-proġett ta’ ġnien pubbliku fil-foss ta’ Bieb il-Belt ma jibqax fuq l-ixkaffa. Fi stqarrija l-AD qalet li kienu diversi nies li kkuntattjawhom biex jesprimu d-diżappunt tagħhom dwar idea li qed tissemma fil-midja li l-ġnien pubbliku fil-pjanijiet oriġinali ta’ Piano ma jsirx u floku jsir parkeġġ. “Il-Belt kapitali hija aċċessibbli permezz tat-trasport pubbliku,u jekk jinħass il-bżonn għandu jiżdied is-servizz u mhux titkompla ssir aktar faċli l-invażjoni ta’ karozzi li qed isseħħ fil-Belt”, qalet l-AD. Min-naħa tiegħu ċ-Chairperson ta’ AD Arnold Cassola qabbel dak li qed jiġi rappurtat dwar il-ġnien ta’ Bieb il-Belt ma’ dak li se jiġri f’Ta’ Xbiex. “Milli jidher il-Gvern għandu allerġija għall-ġonna pubbliċi. Il-ġnien ta’ Ta’ Xbiex huwa taħt il-mira tal-iżviluppaturi u interessi kummerċjali privati. F’pajjiż tant żgħir l-idea ta’ kwalità tal-ħajja u spazji pubbliċi miftuħa għadha tingħata l-ġenb”.